CELEX: 32018D0321
Language: sl
Date: 2018-03-02 00:00:00
Title: Izvedbeni sklep Komisije (EU) 2018/321 z dne 2. marca 2018 o spremembi Izvedbenega sklepa Komisije (EU) 2017/224 o določitvi tehničnih in operativnih specifikacij, ki komercialni storitvi, ki jo nudi sistem, vzpostavljen v okviru programa Galileo, omogočajo, da izpolni funkcijo iz člena 2(4)(c) Uredbe (EU) št. 1285/2013 Evropskega parlamenta in Sveta

5.3.2018   
            
            
               SL
            
            
               Uradni list Evropske unije
            
            
               L 62/34
            
         IZVEDBENI SKLEP KOMISIJE (EU) 2018/321
   z dne 2. marca 2018
   o spremembi Izvedbenega sklepa Komisije (EU) 2017/224 o določitvi tehničnih in operativnih specifikacij, ki komercialni storitvi, ki jo nudi sistem, vzpostavljen v okviru programa Galileo, omogočajo, da izpolni funkcijo iz člena 2(4)(c) Uredbe (EU) št. 1285/2013 Evropskega parlamenta in Sveta
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1285/2013 Evropskega parlamenta in Sveta z dne 11. decembra 2013 o vzpostavitvi in obratovanju evropskih satelitskih navigacijskih sistemov ter razveljavitvi Uredbe Sveta (ES) št. 876/2002 in Uredbe (ES) št. 683/2008 Evropskega parlamenta in Sveta (1) ter zlasti člena 12(3)(d) Uredbe,
   ob upoštevanju naslednjega:
   
               (1)
            
            
               Tehnične in operativne specifikacije iz Priloge k Izvedbenemu sklepu Komisije (EU) 2017/224 (2) določajo, da je po splošnih specifikacijah za storitev „visoka natančnost KS“, ki jo zagotavlja komercialna storitev, napaka pri določanju položaja manjša kot en decimeter, in da je dostop do te storitve „visoka natančnost KS“, ki je pod nadzorom enega ali več ponudnikov storitev, plačljiv v skladu z veljavno cenovno politiko.
            
         
               (2)
            
            
               Vendar se zdi, da bi plačljiv dostop do komercialne storitve z visoko natančnostjo negativno vplival na razvoj aplikacij, ki naj bi uporabljale to storitev, in zlasti znotraj Unije oviral obetavno rast gospodarskih dejavnosti, ki temeljijo na tehnologiji satelitskih navigacijskih sistemov. Poleg tega bi lahko oviral prodor sistema, vzpostavljenega v okviru programa Galileo, na svetovne trge, ko bodo konkurenčni sistemi začeli brezplačno nuditi storitve z visoko natančnostjo.
            
         
               (3)
            
            
               Prav tako podjetja iz hitro razvijajočih se sektorjev, za katera je najbolj verjetno, da bi uporabljala komercialno storitev z visoko natančnostjo, kot so podjetja s področij avtonomnih vozil, robotike ali brezpilotnih zrakoplovov, ne potrebujejo tako visoke natančnosti položaja, kot je bila prvotno predvidena za komercialno storitev. Za ta podjetja je dovolj natančnost, manjša kot dva decimetra; v zameno bi bilo zanje zanimivejše skrajšanje časa, potrebnega za dosego te natančnosti. Vendar pa obstaja pozitivna korelacija med natančnostjo položaja in časom, ki je potreben za dosego te natančnosti. Če se minimalna natančnost zmanjša z enega decimetra na dva decimetra, se skrajša tudi čas, potreben za dosego natančnosti, odvisno od uporabljene tehnologije, okolja in lokacije uporabnika.
            
         
               (4)
            
            
               Poleg tega bodo uporabniki, ki potrebujejo storitev z napako pri določanju položaja, ki je manjša od tiste, ki jo lahko nudi storitev „visoka natančnost KS“, to storitev lahko vedno dobili od podjetij, ki lokalno že nudijo komercialne storitve s takšno natančnostjo.
            
         
               (5)
            
            
               Treba je tudi omeniti, da brezplačnost komercialne storitve z visoko natančnostjo ne vpliva na morebiten plačljiv dostop do drugih storitev, ki jih zagotavlja sistem, vzpostavljen v okviru programa Galileo.
            
         
               (6)
            
            
               Dostop do storitve „visoka natančnost KS“, ki jo zagotavlja komercialna storitev, bi moral biti zato brezplačen, soodnosno pa bi morale splošne specifikacije za to storitev „visoka natančnost KS“ vključevati napako pri določanju položaja, ki je manjša kot dva decimetra.
            
         
               (7)
            
            
               Kar se tiče uvajanja storitve „visoka natančnost KS“, bi bilo treba nekoliko spremeniti navedbi dveh faz, da bi bolje odražali dejansko stanje.
            
         
               (8)
            
            
               Izvedbeni sklep (EU) 2017/224 bi bilo zato treba ustrezno spremeniti.
            
         
               (9)
            
            
               Ukrepi iz tega sklepa so skladni z mnenjem odbora, ustanovljenega v skladu s členom 36(1) Uredbe (EU) št. 1285/2013 –
            
         SPREJELA NASLEDNJI SKLEP:
   Člen 1
   Priloga k Izvedbenemu sklepu (EU) 2017/224 se spremeni:
   
               1.
            
            
               v vrstici z naslovom „Splošne specifikacije“ in v stolpcu z naslovom „Visoka natančnost KS“ se besedilo nadomesti z naslednjim: „Zagotavljanje podatkov z visoko natančnostjo, da bi bila napaka pri določanju položaja manjša kot dva decimetra pri nazivnih pogojih uporabe“;
            
         
               2.
            
            
               v vrstici z naslovom „Dostop do storitve“ in v stolpcu z naslovom „Visoka natančnost KS“ se besedilo nadomesti z naslednjim: „– Brezplačen dostop“;
            
         
               3.
            
            
               v vrstici z naslovom „Uvajanje storitve“ in v stolpcu z naslovom „Visoka natančnost KS“ se besede „– Faza začetne komercialne uporabe med letoma 2018 in 2020. – Faza polne komercialne uporabe od leta 2020.“ nadomestijo z besedami „– Faza začetnega zagotavljanja signalov med letoma 2018 in 2020. – Faza polnega zagotavljanja storitev od leta 2020.“
            
         Člen 2
   Ta sklep začne veljati dvajseti dan po objavi v Uradnem listu Evropske unije.
   
      V Bruslju, 2. marca 2018
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 347, 20.12.2013, str. 1.
   
      (2)  Izvedbeni sklep Komisije (EU) 2017/224 z dne 8. februarja 2017 o določitvi tehničnih in operativnih specifikacij, ki komercialni storitvi, ki jo nudi sistem, vzpostavljen v okviru programa Galileo, omogočajo, da izpolni funkcijo iz člena 2(4)(c) Uredbe (EU) št. 1285/2013 Evropskega parlamenta in Sveta (UL L 34, 9.2.2017, str. 36).